Diari Oficial de la Generalitat Valenciana


Sumari del DOGV 7800, del 08-06-2016 (2016/4067)

ORDRE 19/2016, d'1 de juny, de la Conselleria d'Educació, Investigació, Cultura i Esport, per la qual es constitueix una comissió tècnica per a l'estudi i inventari del patrimoni immaterial.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7800

Data del DOGV
:   08-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4067


Data del document
:   01-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Descriptors 

:   * Conselleria d'Educació, Investigació, Cultura i Esport

ORDRE 19/2016, d'1 de juny, de la Conselleria d'Educació, Investigació, Cultura i Esport, per la qual es constitueix una comissió tècnica per a l'estudi i inventari del patrimoni immaterial. [2016/4067]  
PREÀMBUL  
  
En l'exercici de la competència exclusiva que, de conformitat amb el que disposa l'article 49.1, apartats 4 i 5, de l'Estatut d'Autonomia, té la Generalitat Valenciana en matèria de patrimoni cultural, es va promulgar la Llei 4/1998, d'11 de juny, del Patrimoni Cultural Valencià, com a instrument per a donar resposta a les necessitats que presenta la protecció del patrimoni cultural.  
L'article 15 de l'esmentada norma crea l'Inventari General del Patrimoni Cultural Valencià, instrument bàsic al voltant del qual es configura el sistema legal de classificació i protecció dels béns de naturalesa cultural que mereixen un especial reconeixement.  
A fi de dotar de la deguda protecció, a través de la seua inclusió en la secció de l'Inventari General del Patrimoni Cultural que corresponga, les activitats més significatives del patrimoni immaterial, i a l'empara del que disposa l'apartat segon de l'article 7 de la Llei 4/1998, d'11 de juny, del Patrimoni Cultural, es considera oportuna la constitució d'una comissió tècnica que analitze i avalue aquestes manifestacions culturals.  
  
Per tot això, i fent ús de les facultats que em confereixen l'article 28.e de la Llei 5/1983, de 30 de desembre, del Consell i l'article 4 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport,  
  
  
ORDENE  
  
Article primer. Creació  
1. Constituir, a l'empara del que disposa l'apartat segon de l'article 7 de la Llei 4/1998, d'11 de juny, del Patrimoni Cultural Valencià, i amb funcions assessores i consultives, la Comissió Tècnica per a l'Estudi i Inventari del Patrimoni Immaterial.  
2. La Comissió Tècnica per a l'Estudi i Inventari del Patrimoni Immaterial queda adscrita a la direcció general competent en matèria de patrimoni cultural.  
  
Article segon. Objecte  
L'objecte de la comissió tècnica és l'anàlisi i avaluació del patrimoni immaterial, a fi de dotar de la deguda protecció patrimonial les mostres més representatives de les manifestacions i la seua inclusió, amb la categoria que els corresponga, en l'Inventari General del Patrimoni Cultural Valencià.  
Així mateix, a sol·licitud del president o presidenta de la comissió, podrà emetre informes relatius a la gestió del patrimoni immaterial.  
  
Article tercer. Composició  
1. La Comissió Tècnica, sota la presidència de la persona titular de la direcció general competent en matèria de patrimoni cultural, o de la persona en qui delegue, estarà integrada pels vocals següents:  
Un o una representant de la Universitat de València  
Un o una representant de la Universitat Miguel Hernández d'Elx  
  
Un o una representant de la Universitat d'Alacant  
Un o una representant de la Universitat Jaume I de Castelló  
Un o una representant de la Universitat Catòlica de València Sant Vicent Màrtir  
Un o una representant del Museu Valencià de la Festa Convent Sant Vicent Ferrer  
Un o una representant del Museu Valencià d'Etnologia.  
Tres representants designats per la conselleria competent en patrimoni cultural.  
2. La designació dels vocals es realitzarà d'acord amb les regles internes de cada una de les entitats o organismes representats.  
3. El president o la presidenta podrà convocar, amb veu però sense vot, aquells experts que s'estimen convenients per al millor assessorament de la comissió.  
4. La secretaria de la comissió recaurà en un tècnic o tècnica de la direcció general competent en matèria de patrimoni cultural, designat o designada per la persona titular del centre directiu, qui exercirà el càrrec amb veu però sense vot.  
5. Les vacants que es produïsquen entre les persones que ocupen les vocalies de la comissió per causa d'incapacitat, defunció o cessament, podran ser reemplaçades per l'entitat o organisme a qui representen, prèvia comunicació al secretari o secretària de la Comissió.  
6. Els vocals de la Comissió no podran atribuir-se les funcions de representació, llevat que se'ls atorgue expressament, mitjançant un acord vàlidament adoptat, per a cada cas concret, per la mateixa Comissió.  
7. Tots els membres de la Comissió Tècnica per a l'Estudi del Patrimoni Immaterial exerciran les seues competències i compliran amb les seues responsabilitats sense percebre a canvi cap tipus de retribució, excepte les dietes i despeses de desplaçament generades, en els casos que corresponga, d'acord amb la legislació vigent.  
  
Article quart. Funcionament  
1. La Comissió Tècnica es reunirà en totes les ocasions que estime convenient el seu president, a qui correspon igualment convocar-la i fixar l'ordre del dia.  
2. Els acords d'aquesta comissió s'aprovaran prèvia obtenció de la majoria simple dels vots, i dirimirà els empats el vot del president o presidenta.  
3. Els acords adoptats per la Comissió Tècnica per a l'Estudi i Inventari del Patrimoni Immaterial tindran caràcter consultiu.  
4. En tot el que no preveuen els apartats anteriors se seguirà, quant al funcionament de la comissió tècnica, el que disposa la normativa relativa al règim jurídic de les administracions públiques.  
  
  
DISPOSICIÓ ADDICIONAL  
  
Única. Incidència econòmica en la dotació de despesa  
L'aplicació i el desenvolupament d'aquesta ordre no podrà tindre cap incidència en la dotació de tots i cada un dels capítols de despesa assignada al departament de la Generalitat competent per raó de la matèria, i, en tot cas, haurà de ser atesa amb els mitjans personals i materials d'aquest.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 1 de juny de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ